ДИРЕКТИВА 2007/7/ЕО НА КОМИСИЯТА
от 14 февруари 2007 година
за изменение на определени приложения към директиви 86/362/ЕИО и 90/642/ЕИО на Съвета относно максимално допустимите нива на атрацин, ламбда-цихалотрин, фенмедифам, метомил, линурон, пенконазол, пиметрозин, бифентрин и абамектин
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. за определяне на максимални количества на остатъци от пестициди във и върху зърнените култури (1), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. за определяне на максимални количества на остатъци от пестициди във и върху някои продукти от растителен произход, включително плодове и зеленчуци (2), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), и по-специално член 4, параграф 1, буква е) от нея,
като има предвид, че:
(1)
Съгласно разпоредбите на Директива 91/414/ЕИО разрешенията за употреба на продукти за растителна защита на определени култури са от компетенциите на държавите-членки. Такива разрешения трябва да се основават на оценка на ефекта върху здравето на човека и животните и въздействието върху околната среда. При тази оценка елементите, които трябва да се имат предвид, включват излагане на действието на такива препарати на оператори и наблюдатели и въздействието върху земната, водната и въздушната среда, както и въздействието върху хора и животни посредством консумацията на остатъци по третираните продукти.
(2)
Максимално допустимите граници на остатъчни вещества (МДГОВ) са отражение на минималните количества пестициди, необходими за ефективна защита на растенията, прилагани по начин, при който количеството остатъци да бъде едновременно възможно най-малко и токсикологично допустимо, особено що се отнася до прогнозната дневна доза.
(3)
МДГОВ за пестициди, обхванати от директиви 86/363/ЕИО и 90/642/ЕИО, ще бъдат държани под наблюдение и могат да бъдат изменяни, за да се вземат предвид нови или изменени употреби. Информация за нови или изменени употреби се съобщава на Комисията, което ще доведе до промени в остатъчните нива на ламбда-цихалотрин, фенмедифам, метомил, линурон, пенконазол и пиметрозин.
(4)
Излагането на потребителите в продължение на целия им живот на тези пестициди чрез хранителните продукти, които могат да съдържат остатъци от тези пестициди, беше изчислено и оценено съгласно прилаганите в Европейската общност процедури и практики предвид публикуваните от Световната здравна организация насоки (4). В тази оценка беше взето предвид, че абамектинът се използва също като лекарство във ветеринарната медицина за лечение на животни, отглеждани за производство на храна, и че МДГОВ са установени за това вещество в съответствие с Регламент (ЕИО) № 2377/90 на Съвета от 26 юни 1990 г. за установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (5). На базата на този анализ и оценки МДГОВ за тези пестициди трябва да бъдат установени така, че да се гарантира да не бъде надвишена приемливата дневна доза.
(5)
Що се отнася до ламбда-цихалотрина, метомила, линурона и пиметрозина, за които има установена критична референтна доза (КРД), случаите на интензивно излагане на потребителите чрез всяка от хранителните стоки, съдържащи остатъци от тези пестициди, са анализирани и оценени в съответствие с процедурите и практиките, използвани понастоящем в рамките на Общността, като се вземат предвид насоките, публикувани от Световната здравна организация. Становищата на Научния комитет по растенията, по-специално насоките и препоръките по отношение на защитата на потребителите на храни, третирани с пестициди (6), са взети под внимание. На основата на анализ на консумираната дажба храна МДГОВ за тези пестициди трябва да бъдат определени така, че да се гарантира да не бъде надвишавана критичната референтна доза. В случая с другите вещества анализ на наличната информация показа, че не е необходимо определянето на критична референтна доза и че следователно не е необходим краткосрочен анализ.
(6)
Що се отнася до наличието на атрацин върху зърнени храни, се появи нова информация след приемането на Директива 2006/61/ЕО на Комисията от 7 юли 2006 г. за изменение на приложенията към директиви 86/362/ЕИО, 86/363/ЕИО и 90/642/ЕИО на Съвета относно максимално допустимите граници на остатъчни вещества от атразин, азинфос-етил, цифлутрин, етефон, фентион, метамидофос, метомил, паракат и триазофос (7), която показва, че по-високи МДГОВ, отколкото количествата, добавени с посочената директива в Директива 86/362/ЕИО, са безопасни за потребителите. Следователно МДГОВ, добавени с Директива 2006/61/ЕО, следва да бъдат заменени с такива с по-висока стойност.
(7)
Когато разрешената от държавите-членки употреба на препарати за защита на растенията не води до откриваеми нива във или върху хранителните стоки или когато е налице неразрешена употреба, както и когато имаме случай на разрешена употреба от страна на държава-членка, без да е била представена необходимата информация, или когато употреба в трети страни, която води до остатъци във или върху хранителни продукти, които могат да попаднат на пазара на Общността, не е подкрепена с подобни необходими данни, МДГОВ трябва да бъдат установени на най-ниската граница на аналитичното определяне.
(8)
Следователно е необходимо да се определят нови МДГОВ за тези пестициди.
(9)
Задаването или изменението на такива временни МДГОВ на равнище Общност не пречи на държавите-членки да установят временни максимални допустими граници на остатъчни вещества за фенмедифам, линурон, пенконазол и пиметрозин в съответствие с член 4, параграф 1, буква е) от Директива 91/414/ЕИО и приложение VI към нея. За разрешена по-нататъшна употреба на тези вещества периодът от четири години се счита за достатъчен. В края на този период следва временните максимално допустими граници на остатъчни вещества, определени от Общността, да станат окончателни.
(10)
Следователно е необходимо Директива 90/642/ЕИО да бъде съответно изменена.
(11)
Предвидените в настоящата директива мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение II към Директива 86/362/ЕИО се изменя в съответствие с приложение I към настоящата директива.
Член 2
Приложение ІІ към Директива 90/642/ЕИО се изменя съгласно приложение ІІ към настоящата директива.
Член 3
1. Що се отнася до член 1, държавите-членки приемат и публикуват най-късно до 20 януари 2007 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текстовете на тези разпоредби и таблица на съответствията между тези разпоредби и настоящата директива.
Те прилагат тези разпоредби, считано от 21 януари 2007 г.
2. Що се отнася до член 2, държавите-членки приемат и публикуват най-късно до 15 август 2007 г. законовите, подзаконовите и административните разпоредби, необходими, за да се съобразят с на настоящата директива. Те незабавно съобщават на Комисията текстовете на тези разпоредби и таблица на съответствията между тези разпоредби и настоящата директива.
Те прилагат тези разпоредби от 16 август 2007 г.
3. Когато държавите-членки приемат разпоредбите, посочени в параграфи 1 и 2, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
4. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след датата на нейното публикуване в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 14 февруари 2007 година.